KIRJALLINEN KYSYMYS P-0054/01 esittäjä(t): Nelly Maes (Verts/ALE) neuvostolle. Kokoukset poliittisen vuoropuhelun käymiseksi Turkin viranomaisten kanssa.



Virallinen lehti nro 174 E , 19/06/2001 s. 0249 - 0250



KIRJALLINEN KYSYMYS P-0054/01 esittäjä(t): Nelly Maes (Verts/ALE) neuvostolle (16. tammikuuta 2001) Aihe: Kokoukset poliittisen vuoropuhelun käymiseksi Turkin viranomaisten kanssa Turkin viranomaisten kanssa käytävää poliittista vuoropuhelua koskevan kirjallisen kysymyksen E-1564/00(1) vastauksesta voimme lukea, että Eurooppa-neuvosto aikoo arvioida kaikkia olemassaolevia kiistoja koskevaa tilannetta viimeistään vuoden 2004 lopussa, erityisesti mitä tulee niiden seurauksiin liittymisprosessin kannalta sekä edistääkseen niiden ratkaisemista kansainvälisessä tuomioistuimessa. Neuvoston vastauksessa viitataan vain Kyproksen kysymykseen. 1. Onko neuvosto valmis arvioimaan kaikkia kiistoja, siis myös kurdikysymystä ja Armenian kysymystä? Jos vastaus on myönteinen, miten ja milloin arviointi tapahtuu? Jos vastaus on kielteinen, voiko neuvosto perustella, miksi se ei pidä kyseisiä kysymyksiä olemassaolevina kiistoina? 2. Miten neuvosto tulkitsee Kööpenhaminan kriteereiden tarkoittaman vähemmistöjen kunnioittamisen? 3. Mihin (lisä)toimiin neuvosto ryhtyy löytääkseen ratkaisun kurdikysymykseen, kun otetaan huomioon, että Turkin hallitus ei ole tähän mennessä ollut halukas tulemaan vastaan kurdien itsehallintovaatimuksia koskevassa kiistassa? (1) EYVL C 113 E, 18.4.2001, s. 26. Vastaus (12. maaliskuuta 2001) Vastaus kirjalliseen kysymykseen E 1564/00 oli viittaus Helsingin Eurooppa-neuvoston päätelmien 4 kohtaan ja se oli tarkoitettu kattamaan ainoastaan jäljellä olevat rajakiistat ja muut vastaavat kysymykset. Rajakysymys sisältyy liittymistä valmistelevan kumppanuuden keskipitkän aikavälin ensisijaisiin tavoitteisiin. Kysymyksessä esiin tuodut muut erityisasiat otetaan myös huomioon liittymistä valmistelevassa kumppanuudessa, josta neuvosto pääsi poliittiseen yhteisymmärrykseen 4. joulukuuta 2000, ja Turkin kanssa käytävässä poliittisessa vuoropuhelussa. Liittymistä valmistelevassa kumppanuudessa määritetään otsikon Vahvistettu poliittinen vuoropuhelu ja poliittiset arviointiperusteet mukaisesti muun muassa seuraavat lyhyen ja keskipitkän aikavälin ensisijaiset tavoitteet ja välitavoitteet: 1. Kyproksen osalta; Helsingin päätelmien mukaisesti on poliittisen vuoropuhelun yhteydessä tuettava voimakkaasti YK:n pääsihteerin pyrkimyksiä saattaa onnistuneesti päätökseen Kyproksen ongelman kokonaisvaltaiseen ratkaisuun tähtäävä prosessi, johon Helsingin päätelmien 9 a kohdassa viitataan. 2. Kurdikysymyksen ja vähemmistöjen osalta: - Turkin on kumottava kaikki säännökset, jotka kieltävät Turkin kansalaisilta oman äidinkielen käytön radio- ja televisiolähetyksissä (lyhyt aikaväli). - Turkin on kehitettävä kokonaisvaltainen lähestymistapa alueellisten erojen vähentämiseksi ja erityisesti tilanteen parantamiseksi maan kaakkoisosassa pyrkien parantamaan kaikkien kansalaisten taloudellisia, sosiaalisia ja sivistyksellisiä mahdollisuuksia (lyhyt aikaväli). - Turkin on kumottava maan kaakkoisosaan julistettu ja edelleen voimassa oleva hätätila (keskipitkä aikaväli). - Turkin on turvattava kulttuurinen monimuotoisuus ja taattava kulttuurilliset oikeudet kaikille kansalaisille alkuperästä riippumatta. Mahdolliset näiden oikeuksien toteutumista ehkäisevät säännökset, koulutusalaa koskevat säännökset mukaan luettuina, olisi kumottava (keskipitkä aikaväli). Lyhyen aikavälin tavoitteiden valinnassa on perusteena käytetty Turkin realistisia mahdollisuuksia saavuttaa nämä tavoitteet tai edistyä huomattavasti niiden saavuttamisessa vuoden 2001 loppuun mennessä. Keskipitkän aikavälin ensisijaisten toimien toteuttamisen odotetaan vievän yli vuoden, vaikka niidenkin toteuttaminen olisi aloitettava, mikäli suinkin mahdollista, jo vuoden 2001 aikana. Turkin odotetaan ennen pitkää hyväksyvän kansallisen ohjelman yhteisön säännöstön saattamiseksi osaksi kansallista lainsäädäntöä; sen tulisi olla liittymistä valmistelevan kumppanuuden mukainen. Armenian osalta komission määräaikaiskertomuksessa todetaan, että Turkki kehittää edelleen keskinäisiä suhteita mldr Kaukasian kanssa ja että Turkki pitää yhä Armenian rajaa suljettuna (luku 27: Yhteinen ulko- ja turvallisuuspolitiikka). Turkin hallitus tarkastelee tällä hetkellä uudelleen Turkin Armenian-politiikkaa. Neuvosto ja komissio keskustelevat säännöllisesti Turkin kanssa ja seuraavat liittymiskumppanuussopimuksessa sekä komission määräaikaiskertomuksessa mainittuja asioita osana Turkin EU:hun liittymistä koskevaa valmistautumista.